Di tezlatin-ik, teẓẓiḍ tikta-k, tid la yessakayen deg-neɣ ar ass-a. Tleqmeḍ taqbaylit terniḍ-as azal, tesrqaqseḍ taseddast-is, tecqarweḍ tajerrumt-is, tesermamzeḍ imeslayen-is, awal-is terniḍ-as di ccan d lhiba, tessuliḍ-t ɣer wis-sebɛa n igenwan...Tḥuddeḍ lmetred n teqbaylit seg iɣisi i d as-d-rebban yenɣimen-is.
Ass-a, ɣas ulac-ik telliḍ, imi telliḍ seg wid yettaẓen ɣer sdat, seg wid yessasnen imru di tmusni. Telliḍ seg wid i d-yebnan lḥiḍ n tlelli d tugdut i wegdud aqbayli ( Amaziɣ ) akken ad iqabel aqebli yerɣan i d-isuḍen seg usamar d umalu.
Yid-k tewwiḍ amennuɣ, teǧǧiḍ-aɣ-d tiyita, tiyita-nni yugin ḥellu, tiyita-nni ur nqebbel tatut. Ḥuzan-ak ur aɣ-zgilen ara, ḥuzan-aɣ s wayen yeglan yes-sek. Yella udeddic tettawi tatut, yella wayeḍ yettɣimi-d i cfawat. Adeddic i aɣ-d-teǧǧiḍ ur yesɛi dwa ḥellu, ur t-nebɣi ad yeḥlu, yers d lǧerra ur nmessu deg wubrid n tlelli d tugdut, akken agdud-ik ad iẓer ansi i d-yekka, ad iẓer d acu-t d wayen yebɣa.
Seg imeṭṭi neflent tudrin, run ula d wid ur k-nessin, seg wassen anezgum yufa tasga deg ulawen, ɣas adrar n Ǧerǧer, yecfa, yesrareḥ abbuh a tarwa! Deg urebi-s i texnunseḍ, yeffeɣ wayen akken tcareḍ, asmi tenniḍ: “Xelṣaɣ adrar s idammen-iw, ad d-yeqqim later-iw, mazal ṣṣut-iw ad yebeɛzaq...” mazal ṣṣut-ik ireɛɛed am rɛud di tegnawt n teqbaylit, mazal anza-k yettuɣal-d, yessawal-d di yal tiɣilt, aqbayli ad t-id-yessaki.
Lukan i d-ttaran imeṭṭawen tili ad ten-ru d idamen, ad nengi d iɣeẓrawen awi-d kan ad tuɣaleḍ, limmer di d-yettuɣal wayen iɛeddan tilli ad nerhen ula d ayen i d-iteddun. Ass-a ur nezmir ad k-id-ner, ur tezrreḍ amek d yid-neɣ teḍra.
Ɣef lmut-ik uwḍen 14 d aseggas, yemma-k ur teḥbis imeṭṭi, ur teḥbis tikli, tettnadi ɣef win ik-yenɣan, win id as-yeksen mmi-s, win itt-yesgujlen, temuteḍ temmut yid-k, gezren-as yimcumen tasa-nni trebba fell-ak, bḍan-as-tt d ttuna, sreẓgen-as tudert.
Tajmilt i nezmer neɣ ahat i tebɣiḍ ad ak-ner d akemmel deg wubrid yenjer uḍar-ik, abrid n tugdut, abrid n tlelli, a brid n tidmi d yiseɣ. Iɛdawen neẓra-ten: “ d at yetran ɣef tuyat, akked imesḥaf-nni, d widenni umi tbudeḍ tifis!” mazal reglen-aɣ-d iberdan, mazal deg-neɣ kkaten.
Lwennas! Telliḍ-aɣ d tafat i wallen d wallaɣ, telliḍ-aɣ d tamusni, d tilelli, telliḍ-aɣ d lewhi i la nettawi di tudert-nneɣ. Tuɣaleḍ-aɣ d tallit i deg d-yettbaɛziq wayen yefren.
Lwennas ! Sgunfu deg urebbi n talwit, amḍiq-ik ata-n ger yitran, tuɣaleḍ d itri n ttṛegga i d-iɛussen ɣef tamurt n Yiqbayliyen, s idisan-ik : Dda Lmulud, Muḥya, Muḥend Arab Besaɛud, Wari, Iɛemrucen d yemmat-sen, Dda Sliman , Ǧaɛuṭ d wiyaḍ merra, yal mi ara neɛreq, yis-wen i nettaf abrid, teẓẓam deg-neɣ imɣi n tnaṣlit, tleqmem-t yessegma d ajgu n tlelli d talwit. Yal ass tellam-aɣ d laɛnaya.
Yak qqaren argaz d win yewḍen ɣer tlisa n yiman-is, keč tzegreḍ akkin i tlisa n yiman-ik...Isem-ik amennuɣ...d tafat yuɣen deg wallaɣen n wid k-iḥemmlen.
Irnaten M. & Dj. Nait
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ltz_Latn